Gerda Beukes | Prisca's Kitchen
Author Archives: Gerda Beukes
Woorde uit die kombuis – genade
Posted on 22 November 2017 by Gerda Beukes
Ek ken die Here se liefdestaal, Hy vra dat Sy kinders Hom sal gehoorsaam. Dis ook die begeerte van my eie hart; om daagliks meer en meer te luister en te doen wat Hy vra. Vir my eie onthalwe, want ek is moeg vir die kronkeldraaie en afdraaipaaie. Ook vir Sy onthalwe, tot eer van Sy naam.
Ek leef in ‘n wêreld waar sonde woed. Rondom my, ook binne-in my. ‘n Ewige stryd tussen goed en kwaad. Soms val ek, dan ontmoet Sy soete genade my elke keer daar. Genade wat my nie los nie, maar my optel. Wat deurskemer totdat dit my gebrokenis oorskadu. Daar kry my swaarkry en smart betekenis. Hierdie soort genade maak dat ek dankbaar kan wees vir die foute in my lewe, want dit hou my in diepe afhanklikheid. Hy is God en ek bly maar net mens.
Wanneer genade so onverdiend oor my lewe spoel, vra dit dat ek dit ook met ander sal deel. Genade kan en mag ek nie vir myself hou nie.
“Mercy is walking through the wounded world full of broken people, and watching what we thought were mistakes—those shattered little pieces of life—become beautiful mosaics in God”s hands…”
Woorde uit die kombuis – Reünie
Posted on 2 November 2017 by Gerda Beukes
Tyd staan nie stil nie en ons twintig jaar skool reünie is om die draai. Die opwinding loop hoog. Almal haal ou fotos en jaarboeke uit van toeka se dae. Nostalgie voer my weg na die herinneringe van daardie magiese dae. Ek onthou dit soos gister. Die netbal, atletiek en gimnastiek. Die Doedie en Dude aand en konserte. Ek was dirigent vir die rooispan en ons is met ‘n wit Volla en ‘n groot bohaai op die rugbyveld afgelaai. Ons was trots Allies in murg en been. Ek was “a jack of all trades and master of none.” Dit was goeie, sorgvrye dae. Dit was in ‘n ander lewe.
Dit gebeur nie baie met my nie, maar vandag gaan my hart op loop met al die “wat as” en “sê nou maar” vrae. Wat as ek nooit siek geword het nie?
Dis ‘n oeroue probleem by die mens. Adam en Eva het alles gehad, hulle kon in oorvloed eet van enige van die bome in die tuin, behalwe daardie EEN boom. In plaas daarvan om in dankbaarheid vanuit God se voorsiening te leef, word hulle deur daardie een ding wat hulle nie kan kry nie, in die versoeking gelei.
Paulus wou ook graag ontslae raak van die doring in sy vlees, God se antwoord aan hom was: “My genade is vir jou genoeg, My krag kom juis tot volle werking wanneer jy swak is.” Dis ook vandag my antwoord en jou antwoord.
Ek kan nie al die “hoekoms” beantwoord nie. Ek het ook nog nie die lewe uitgefigure nie. Maar op dae soos hierdie SAL ek nie vergeet om te onthou dat God my storie skryf nie. Hy weet wat Hy doen. Ek kan Hom vertrou. Hy het my innig lief. Ek kan ‘n lewe leef vol vreugde, vrede en liefde. Die soort wat omstandighede nie kan verander nie, want ek leef vanuit Sy hand. A.W. Tozer sê dit so mooi, “To the child of God, there is no such thing as an accident. … Accidents may indeed appear to befall him and misfortune stalk his way; but … we cannot read the secret script of God’s hidden providence …”
Die dag wat ons besef hoe nodig ons God het, is ‘n goeie dag!!
Woorde uit die kombuis – God sing
Posted on 18 May 2017 by Gerda Beukes
Ek het laas week die voorreg gehad om my dogter se kooropvoering te gaan kyk. Sy is van kleins af baie lief vir musiek. Hierdie omgee kind se stem bekoor daagliks my hart soos haar liedjies deur ons huis se gange weergalm. Ek weet nie hoe klink die stem van ‘n engel nie, maar ek veronderstel dit moet klink soos die klanke wat uit Charne vloei.
Terwyl ek na die koor sit en luister word my gedagtes weggelei na my vriendin Debbie se vraag van die ander dag: “Het jy geweet dat God oor ons sing?” Ek en sy het lank vasgehaak by DIE indrukwekkende gedagte en gewonder hoe intens God se gevoel vir die mens moet wees as Hy oor ons sing? Ek moet bieg, God se groot liefde oorweldig my steeds elke keer as ek net aan ons gesprek dink.
Kyk bietjie wat staan in Sefanja 3:17 “Die Here jou God is by jou, Hy, die krygsman wat red. Hy is vol vreugde oor jou. Hy is stil-tevrede in Sy liefde. Hy jubel en juig oor jou.” (1983 vertaling) Die Bybel vir almal stel dit so: “Julle God die Here is by julle. Hy is die groot soldaat wat julle red. Hy is bly en Hy juig oor julle. Hy is lief vir julle en Hy sing oor julle.”
Lees hierdie vers weer stadig. Hoor jy dit? Glo jy dit? Die Here is by JOU. Hy is vol vreugde en stil-tevrede in Sy liefde vir JOU. Hy sing oor JOU!
Retief Burger sing oor God se liefdes lied in sy liedjie Sekelmaan – “Vanaand se sekelmaan is net vir jou, mag hy dans tot in jou hart en sy arms om jou vou.” Sjoe, is dit nie mooi nie?
Nog ‘n sangeres, Karen Zoid sing in een van haar liedjies oor haar hoop dat haar seun altyd sal kan saam sing as die musiek begin speel en in een van my gunstelinge sing Riana Nel “Ek hoef nie te sien om te glo, want U lig my tot bo op U skouers…U dra my siekte, my swaarkry my gebrokenis op U skouers”
Oral om ons verwoord sangers hulle gevoelens in liedjies en gryp hulle ons harte aan. Maar dat die Skepper oor Sy skepsel sing, maak kragtige emosies in my los, laat my in verwondering neerbuig voor die karakter van ‘n heilige en almagtige God.
In n intieme ontsag wil ek ook ietsie sing in antwoord op die Heer.
Miskien het jy vandag ‘n hartseer liedjie, wat jy sommer net woordeloos binne-in jou sing. Dalk het jy ‘n lied van dankbaarheid, wat jy nederig sag in jou kar wil sing of dalk wil jy uit volle bors prys en aanbid.
Dit maak nie saak watter liedjie op jou hart is nie. Wat saak maak is of jy God roekeloos sal vertrou met jou hartslied. Hy is n God wat luister, ‘n God wat verstaan.
Vandag wil ek Urban Rescue se liedjie “Song of my Father” sing as viering dat ons Heer oor ons sing!!
Woorde uit die kombuis – Die regte pas
Posted on 2 September 2016 by Gerda Beukes
Ek is diè slegste back seat driver wat daar is! Daar, ek het dit erken! Mag ek darem ook net ter versagting sê dat alles in my lewe stadig gebeur. Wel, ten minste vandat ek wiele het vir bene. So wanneer my man rustig teen 80km/uur ry en ek vir hom skree om nie so te jaag nie…is dit seker te verstaande, of hoe? 80km/uur voel vir my soos 180km/uur!!
MAAR miskien is hierdie slakke-pas bestaan van my nie so ‘n slegte ding nie…dalk is dit ‘n bedekte seën. Hier in my wêreld waar gestremdheid my liggaam boei, vloei my gees vry en ontwaak my siel met woordelose boodskappe oor wie en wat ek regtig is.
Dit is mos Jesaja 30:15 wat vertel hoe ons krag in stilwees lê? Hoe ons tot rus moet kom in Hom. ‘n Baie slim man, Dallas Willard, het eenkeer gesê: “You must ruthlessly eliminate hurry from your life!”
Ek praat nie van besigwees nie, besigwees is goed, selfs nodig…ek praat van haastigheid, want dìt is ‘n ongesonde toestand van die hart.
Haastige mense hardloop altyd iewers heen en hier en nou is nooit so belangrik soos waarheen hulle oppad is nie. Hulle hardloop tot daar nie meer hardloop in hulle oor is nie. Lyk of hulle probeer opmaak vir verlore tyd, maar die een ding wat hulle begeer- GENOEG TYD – bly hulle ontwyk.
Miskien is haastigheid net ‘n rookskerm om die fluistering van ons siel te stil of die toestand van ons hart te ignoreer. As dit so is, vergiftig en bedrieg ons onsself. Erens in ‘n onbewaakte oomblik aanvaar ons ‘n oppervlakkige weergawe van ‘n bestaan. Ons LEEF nie regtig nie. G’n wonder Carl Jung het gesê: “Hurry is not of the devil; hurry is the devil.”
Jesus was self baie besig hier op aarde, maar Hy was nooit haastig nie. Hy het altyd tyd gehad vir mense. Tyd gehad om lief te hê en om te gee. Haastigheid is ‘n vyand van liefde, want liefde vat tyd.
Jesus het gereeld vir sy dissipels gesê: “Come away to a deserted place all by yourselves and rest a while.”
Dit klink vir my of Jesus ons aanmoedig: “Kom saam met My, daar’s ‘n plek waarheen ons kan gaan…Ek en jy. Ons kan praat totdat woorde opraak. Ek sal wonderlike misteries met jou deel. Geheime oopbreek en drome ontgin. Daar sal My wysheid en vreugde sag binne jou gaan lê.” Ek is bevrees as ons Jesus se uitnodiging wil aanvaar, sal ons moet asem skep. Ons sal ons plek in die vinnige baan moet opgee, want om Jesus te volg gebeur nie in ‘n rekord tyd nie. As mens iemand wil volg, kan jy tog in elk geval nie vinniger wil gaan as die een wat lei nie…
Mag die tydlose ritme van Jesus sò oor ons spoel dat ons onsself in Hom verloor.
Woorde uit die kombuis – 23 Arundelstraat
Posted on 24 February 2016 by Gerda Beukes
Jou weggaan maak herinneringe in my los. Herinneringe wat hartseer verlange wil word. Hartseer en verlange waarmee mens nooit regtig kan klaar maak nie.
Ek huil oor jou en oor die ander voor jou ook, maar veral oor jou…en ouma.
Vir my is julle naby, al is julle seker eintlik ver. Dis n deel van my, so werklik soos gister – die reuk van vars brood en koekies, die kuier tafel met die HP sous in die groot kombuis. Ouma wat vroeg oggend neurie as die sonstrale deur my venster breek. En jy wat reeds buite saag en kap aan ons nuwe projek.
As ek terug dink besef ek in my volwassenheid dat daar baie dinge aangegaan het wat my kinder hart nie kon begryp. Julle moes ook seker bekommernisse van julle eie gehad het?
Maar in 23 Arundelstraat was ek gelukkig. Daar het elke probleem n oplossing gehad. Elke droom n goeie einde. Daar was liefde en tyd. Die Bybel en n kitaar. My ouma en oupa was daar.